題安流亭
作者：衛博
朝代：宋

paragraphs: 劍潭百尺深，中有神物蟠。
東流并山脚，鑿鑿穿巑岏。
廣擬一葦航，聲戰兩耳寒。
異哉黄頭郎，放棹隨飛湍。
勢若從天來，千仞轉一圜。
百里不及眴，孰與嶺道難。
長篙信敏手，岸石如劍攢。
江頭憚瘏痡，誰不謀所安。
嗟嗟彼征夫，遭時棄師干。
不裹馬革中，來葬魚腹間。
壯士等死耳，此命良辛酸。
僕夫第知免，笑言雜悲歡。
寧知利害塗，倚伏如毫端。
豈無跛男子，不救爲可歎。
晏安有鴆毒，懷哉宜鑒觀。